ศิลปินเกาหลีใต้ กำลังครอบงำ สินค้าแบรนด์เนม
เพราะอะไรกัน บรรดาสินค้าแบรนด์หรู จึงสนใจในตัว ศิลปินเกาหลีใต้ เป็นพิเศษขนาดนี้ ? ลงทุนแมนจะเล่าให้ฟัง
11 เม.ย. 2566

ศิลปินเกาหลีใต้ กำลังครอบงำ สินค้าแบรนด์เนม /โดย ลงทุนแมน
- ลิซ่า เป็นแบรนด์แอมบาสเดอร์ของ Celine, Bulgari 
- เจนนี เป็นแบรนด์แอมบาสเดอร์ของ Chanel, Calvin Klein
- โรเซ เป็นแบรนด์แอมบาสเดอร์ของ Tiffany & Co., Saint Laurent
- จีซู เป็นแบรนด์แอมบาสเดอร์ของ Dior, Cartier
หรือวงบอยแบนด์อย่าง BTS ที่สมาชิกแต่ละคน ได้เป็นแบรนด์แอมบาสเดอร์ให้กับแบรนด์หรู เช่น Louis Vuitton, Bottega Veneta, Valentino, Celine, Dior, Tiffany & Co. และ Calvin Klein
 
แม้แต่ทางฝั่งนักแสดงละครซีรีส์ ก็มีโอกาสร่วมงานกับแบรนด์หรูเหมือนกัน เช่น อี มิน โฮ และ ซอง เฮ เคียว เป็นแบรนด์แอมบาสเดอร์ของ Fendi และ พัค โบ กอม เป็นแบรนด์แอมบาสเดอร์ของ Celine เป็นต้น
แล้วเพราะอะไรกัน บรรดาสินค้าแบรนด์หรู จึงสนใจในตัว ศิลปินเกาหลีใต้ เป็นพิเศษขนาดนี้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เหตุผลแรกเลยก็เพราะว่าปัจจุบัน “ชาวเกาหลีใต้คลั่งไคล้สินค้าแบรนด์เนม”
สะท้อนให้เห็นจากในปีที่ผ่านมา ชาวเกาหลีใต้ใช้จ่ายไปกับสินค้าแบรนด์เนม ประมาณ 570,000 ล้านบาท เฉลี่ยราว 11,000 บาทต่อคน สูงสุดเป็นอันดับหนึ่งของโลก
โดยประเทศมหาอำนาจทางเศรษฐกิจอย่าง สหรัฐอเมริกา มียอดใช้จ่ายสินค้าแบรนด์เนม เฉลี่ยอยู่ที่ 9,500 บาทต่อคนเท่านั้น
เนื่องจากสังคมชาวเกาหลีใต้ มีค่านิยมที่ให้ความสำคัญกับภาพลักษณ์ทางสังคม และต้องการแสดงถึงความสำเร็จในชีวิต ซึ่งสินค้าแบรนด์เนม นับเป็นหนึ่งในทางเลือกที่ตอบโจทย์เรื่องดังกล่าวได้
และที่แบรนด์เนม เพิ่งได้รับความนิยมแบบถล่มทลายในช่วงที่ผ่านมา ก็เป็นไปตามการเติบโตแบบก้าวกระโดดของเศรษฐกิจในประเทศ
ปัจจุบัน ชาวเกาหลีใต้ มี GDP ต่อประชากร เฉลี่ยอยู่ราว 1,200,000 บาทต่อปี เพิ่มขึ้นมากเป็น 340 เท่า เมื่อเทียบกับเมื่อ 60 ปีที่แล้ว
อีกเหตุผลสำคัญก็คือ “แนวทางการใช้ชีวิต”
กระแสแนวคิดการใช้ชีวิตแบบ YOLO ซึ่งย่อมาจาก You Only Live Once ที่เกิดขึ้นหลังจากราคาอสังหาริมทรัพย์อย่าง บ้าน พุ่งสูงขึ้นจนเกินเอื้อม
ทำให้คนรุ่นใหม่หันมาใช้จ่ายเงินกับสินค้าฟุ่มเฟือยประเภทอื่นแทน เพื่อเติมเต็มความสุขที่หายไป
ดังนั้น การเลือกศิลปินท้องถิ่นเป็นแบรนด์แอมบาสเดอร์ แถมยังมีฐานแฟนคลับจากหลายประเทศ ย่อมส่งผลดีต่อการเจาะตลาดเกาหลีใต้และตลาดโลกไปพร้อม ๆ กัน
เรื่องต่อมาที่เกี่ยวข้องกัน คือ “เกาหลีใต้มีอุตสาหกรรมความงามที่แข็งแกร่ง”
ด้วยค่านิยมของคนเกาหลีใต้ ที่คนส่วนใหญ่ใส่ใจกับภาพลักษณ์
ทำให้ธุรกิจสินค้าประเภทความสวยความงาม และเครื่องสำอางของเกาหลีใต้เติบโตอย่างต่อเนื่อง
ปัจจุบัน อุตสาหกรรมความงามของเกาหลีใต้ มีมูลค่าอยู่ที่ประมาณ 430,000 ล้านบาท
หลาย ๆ แบรนด์เกาหลีใต้ เช่น Innisfree, Etude, Laneige, Skinfood, Sulwhasoo สามารถขยายกิจการไปยังต่างประเทศ และดึงศิลปินจากชาติตนเองไปเป็นพรีเซนเตอร์ได้
เรื่องนี้ ก็ยิ่งเป็นการส่งเสริมภาพลักษณ์ความสวยงามของศิลปินเกาหลีใต้ ให้ดูมีความเหมาะสมกับการเป็นพรีเซนเตอร์ หรือแบรนด์แอมบาสเดอร์ ของสินค้าแบรนด์หรู
อีกเรื่องที่สำคัญไม่แพ้กัน คือ “กระแส Korean Wave”
โดยเฉพาะในทวีปเอเชียที่ถือเป็นตลาดสินค้าแบรนด์เนมที่ใหญ่ที่สุดในโลก..
ที่ผ่านมา เกาหลีใต้ได้มีการเผยแพร่วัฒนธรรมแบบซอฟต์พาวเวอร์ไปในต่างประเทศ ผ่านผลงานบันเทิงจำนวนมาก ไม่ว่าจะเป็น เพลง K-POP, ละครซีรีส์ และรายการบันเทิงหลายรายการ
โดยเฉพาะวงการเพลง K-POP ที่มีกลยุทธ์ในการสร้างฐานแฟนคลับอย่างเหนียวแน่น
นอกจากการฝึกฝนทักษะการร้องและการเต้นให้น่าติดตามแล้ว ยังมีการคัดเลือกชาวต่างชาติเข้ามาเป็นสมาชิกวง เพื่อดึงดูดแฟนเพลงจากประเทศอื่น ๆ เช่น ไทย, จีน, ญี่ปุ่น, เวียดนาม
รวมถึงการตั้งชื่อเฉพาะสำหรับเรียกกลุ่มแฟนคลับให้เกิดความรู้สึกผูกพันกัน เช่น ARMY ของวง BTS หรือ BLINK ของวง BLACKPINK และคอยหาโอกาสให้ศิลปินมีส่วนร่วมกับคอนเทนต์ที่หลากหลาย โดยนักร้องบางคนมีทั้งผลงานเพลง, แสดงละครซีรีส์, ไปออกรายการวาไรตี้ และอัปเดตความเคลื่อนไหวผ่านโซเชียลมีเดียเป็นประจำ
ส่งผลให้แฟนคลับเหล่านั้น มี Engagement และ Loyalty ต่อตัวศิลปินสูง
ทำให้มีแนวโน้มที่จะติดตามผลงานการเป็นแบรนด์แอมบาสเดอร์ และซื้อสินค้าแบรนด์เนมตามศิลปินที่พวกเขาชื่นชอบ
ซึ่งผลตอบรับที่ได้จากการดึงตัวศิลปินเกาหลีใต้มาเป็นแบรนด์แอมบาสเดอร์นั้น สามารถสะท้อนได้จากตัวเลขการเติบโตของยอดขายในช่วงที่ผ่านมา
โดยแบรนด์หรูดัง ๆ อย่าง Prada และ Cartier นั้น ได้ออกมาให้ข้อมูลว่าในปีที่ผ่านมา ตัวเลขรายได้จากตลาดเกาหลีใต้มีการเติบโตแบบ Double Digits หรือเลข 2 หลัก
ส่วนกระแสซอฟต์พาวเวอร์ของเกาหลีใต้เองนั้น ก็จะมีมูลค่าที่สูงขึ้นเช่นกัน จากการที่นักร้องและนักแสดงจำนวนมาก ได้ร่วมงานกับแบรนด์เนมระดับโลก
ถึงตรงนี้บางคนอาจมองว่า ความนิยมในตัวศิลปินเกาหลีใต้ ก็มีโอกาสที่จะลดลงตามกาลเวลา
แต่ดูเหมือนว่าในช่วงที่ผ่านมา อุตสาหกรรมบันเทิงเกาหลีใต้ ยังสามารถปั้นนักร้องนักแสดงหน้าใหม่ ให้ขึ้นมามีชื่อเสียงโด่งดังได้อยู่เรื่อย ๆ ได้อยู่ดี
อย่างล่าสุด วงเกิร์ลกรุ๊ปน้องใหม่มาแรงที่เพิ่งเปิดตัวไปเมื่อปีที่แล้ว อย่าง NewJeans สมาชิกในวงก็ได้เป็นแบรนด์แอมบาสเดอร์ให้กับสินค้าแบรนด์หรูกันเกือบหมดแล้ว
- ฮันนี เป็นแบรนด์แอมบาสเดอร์ของ Gucci
- มินจี เป็นแบรนด์แอมบาสเดอร์ของ Chanel
- แดเนียล เป็นแบรนด์แอมบาสเดอร์ของ Burberry
- ฮเยอิน เป็นแบรนด์แอมบาสเดอร์ของ Louis Vuitton
และหากกระแสซอฟต์พาวเวอร์ Korean Wave ยังคงได้รับความนิยมอย่างต่อเนื่อง ก็อาจทำให้ศิลปินเกาหลีใต้ ยึดครองตำแหน่งแบรนด์แอมบาสเดอร์ของสินค้าแบรนด์หรู ได้มากขึ้น..
ซึ่งก็ไม่แน่เหมือนกันว่าต่อไป
เวลาเราเห็นสินค้าแบรนด์หรู เราอาจนึกถึงศิลปินเกาหลีใต้
หรือเวลาเราเห็นศิลปินเกาหลีใต้ เราอาจนึกถึงสินค้าแบรนด์หรู
เป็นภาพจำที่อยู่คู่กัน 
โดยเราไม่รู้ตัว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-